Situl Companiei Naționale de Administrare a Infrastructurii Rutiere (CNAIR, www.cnadnr.ro) nu era funcțional luni dimineață, în urma unui atac cibernetic.

Deși ar exista așteptarea ca situl în cauză să fie asaltat doar cu reclamații formulate de șoferii nemulțumiți, www.cnadnr.ro, respectiv situl oficial al CNAIR, nu putea fi accesat luni dimineață din cauza unui atac cibernetic.

Cel puțin aceasta a informat serviciul IT al companiei printr-un e-mail intern, trimis angajaților. Situl companiei de drumuri este găzduit chiar de Serviciul de Telecomunicații Speciale (STS). Situl conține inclusiv componente ce conțin date personale, precum evidența rovinietelor, plățile de taxe făcute de utilizatori, etc.

”În urma unui atac cibernetic website-ul companiei, www.cnadnr.ro, a fost compromis. Fiind găzduit de Serviciul de Telecomunicații Speciale (STS) s-a luat decizia de a-l suspenda temporar până la întocmirea unui raport privind vulnerabilitățile exploatate și eventualele daune provocate. Vom fi anunțați de către STS atunci când siteul va fi din nou online”, arată serviciul IT în e-mail-ul trimis angajaților. Cei care doreau luni dimineață să acceseze situl companiei primeau mesajul de eroare ”pagină în construcție vă rugăm reveniți mai târziu”. Reprezentanții companiei au precizat că sunt mai multe situri afectate de atac, nu doar cel al CNAIR, și că serviciul de emitere și control al rovinietei este funcțional, chiar dacă nu pot fi făcute verificări pe situl companiei.